***Skjelvet*** er en norsk katastrofefilm og dramathriller fra 2018 produsert av Fantefilm Fiksjon AS. Filmen er en oppfølger til *Bølgen* fra 2015. John Andreas Andersen er filmens regissør.

Som i *Bølgen* spilles hovedrollene som geolog Kristian Eikjord og hans nå fraflyttede kone Idun av Kristoffer Joner og Ane Dahl Torp. Kristian Eikjord har mistanke om at et kraftigere jordskjelv enn Osloskjelvet som fant sted søndag 23. oktober 1904, vil ramme byen. 

Under innspillingen brakk Kristoffer Joner beinet i det han karakteriserte som et «ufarlig stunt». Skaden var udramatisk ifølge Joner, og han kunne fullføre innspillingen ved hjelp av medisin. Uhellet gjorde dog at han måtte hoppe av hovedrollen i TV 2-serien *Kielergata*. Ane Dahl Torp var redd uder innspillingen av scenene oppe i høyden, men syntes det var langt mer fryktinngytende å filme scener i vanntanken under innspillingen av *Bølgen*; «*De ukene i vanntank. Vann liker jeg ikke!*»

Mottakelse
----------

*VGs* anmelder lot seg imponere og gav *Skjelvet* terningkast fem. *Bergens Tidenes* anmelder likeså, og gav filmen fem av seks hjerter. *Dagbladets* anmelder gav filmen også terningkast fem.

Filmen vant prisene folkets Amanda og beste visuelle effekter under Amandaprisen 2019 og vant også publikumsprisen Filmwebs Kanonpris under Kanonprisen 2018.

Handlingsreferat
----------------

I 2016 blir geolog Kristian Eikjord hyllet som en helt, etter sine handlinger under tsunamien i Geiranger. Men tre år senere ønsker hans kone Idun å skilles fra ham, og han blir separert fra barna Sondre og Julia. Kristian bor tilbaketrukket høyt over Geiranger, som for det meste har blitt gjenoppbygd etter tsunamien tre år tidligere. Men resten av familien hans flytter til Oslo. Idun finner seg jobb som hotell-medarbeider ved Radisson Blu Plaza Hotell. Kristian føler seg ansvarlig for de 250 omkomne under tsunamien, og har et hemmelig rom i huset dedikert til hendelsene og dødsulykkene - noe som forårsaker belastninger for resten av familien hans.

Kristian får høre nyheten om dødsfallet til en kollega, geolog Konrad Lindblom, under en kollaps i Oslofjordtunnelen. Kristian reiser til Oslo, med noe av Konrads tidligere forskning, for å undersøke omstendighetene rundt Konrads død. Der møter han også Konrads tidligere veileder, Johannes Løberg, hvis organisasjon har et overvåkingssystem for å måle seismisk aktivitet, Han beroliger Kristian med at det ikke er noe å bekymre seg over. Den seismiske aktiviteten Konrad er bekymret for, var bare sprengninger i forbindelse med byggearbeid som har blitt utført over hele hovedstaden - men Kristian tviler på påstandene hans.

Kristian besøker Konrads hjem, der han møter Konrads datter Marit. Han oppdager Konrads forskning, inkludert kjerneprøver og et kart som har registrert mer alvorlig seismisk aktivitet enn det Johannes snakket om. Kristian forsøker å diskutere dette med Johannes, men Johannes ignorerer ham. Kristian besøker Idun, møter Sondre og hans nye kjæreste, og blir invitert til Julias ballett-konsert. Samtidig som Kristian og Idun diskuterer separasjonen, går elektrisiteten for andre gang den uken. Dagen etter oppdager Kristian mer forskning i Konrads hus, og overbeviser Marit om å ta ham med til Oslofjordtunnelen.

Kristian innser at jordsmonnet under Oslo er uvanlig svakt. Plutselig ødelegger en seismisk rift Operahuset i Oslo, hvor Julia holder konserten sin. Men Idun får Julia trygt ut av bygningen. Når Johannes og teamet hans kommer for å inspisere skadene, konfronterer Kristian ham. Men Johannes påstår at kollapsen skjedde på grunn av operahusets forringede støttebjelker. Kristian får også se en video, som viser at Konrad brukte rotter for å undersøke hypotesene sine. Men rottene hadde dødd på grunn av eksponering for giftig gass, og konkluderer med at et stort jordskjelv (opp til 8,5 på Richters skala) kommer til å nå Oslo.

Kollapsen som drepte Konrad, kan ha vært et forvarsel om et mye større jordskjelv som snart kommer til å finne sted. Kristian, Marit og Julia skynder seg til Radisson Blu for å evakuere Idun. På veien ringer Kristian til Sondre for å advare ham. Men Sondre ignorerer anropene hans. Ved hotellet forsøker Kristian å overbevise Idun om å komme sammen med ham. Han trekker også i en brannalarm for å få alle andre til å evakuere fra hotellet. Samtidig som Johannes evakuerer kontoret sitt, merker han en alt for høy seismisk aktivitet på overvåkingssystemet - men deretter blir strømmen brutt igjen. Jordskjelvet som Kristian hadde forsøkt å varsle om begynner, noe som ødelegger store deler av Oslo.

Rolleliste
----------

* Kristoffer Joner … Kristian Eikjord
* Ane Dahl Torp … Idun Karlsen
* Edith Haagenrud-Sande … Julia Eikjord
* Kathrine Thorborg Johansen … Marit Lindblom
* Jonas Hoff Oftebro … Sondre Eikjord
* Stig R. Amdam … Johannes Løberg
* Catrin Sagen … Vilde
* Per Frisch … Konrad Lindblom
* Hanna Skogstad … Mia
* Runar Døving … Professor
* Agnes Bryhn Røysamb … Agnes
* David Kosek … Kokken Vidar
* Fredrik Skavlan … Skavlan
* Ravdeep Singh Bajwa … Resepsjonist
* Ingvild Haugstad … Ingrid
* Mads A. Andersen … Reporter VG-TV
* Kyrre Mosleth … Mesta-leder
* Emilia Oldani … Opera-ansatt
* Petter Wold Kraglund … Sjåfør
* Vilde K. Worren … Nyhetsanker VG-TV
* Tina Schei … Innbyggere
* Hang Tran … Skadet

Priser og nominasjoner
----------------------

* Kanonprisen 2018:
	+ Filmwebs Kanonpris
	+ Nominert i klassen beste manus – Harald Rosenløw Eeg, John Kåre Raake
	+ Nominert i klassen beste produsent – Martin Sundland
	+ Nominert i klassen beste klipp – Christian Siebenherz
	+ Nominert i klassen beste lyddesign – Tormod Ringnes og Baard H. Ingebretsen
	+ Nominert i klassen beste produksjonsdesign – Jørgen Stangebye Larsen
* Amandaprisen 2019:
	+ Beste visuelle effekter – Lars Erik Hansen (Gimpville), Torgeir Busch (Storyline Studios), Espen Nordahl (Storm) og Magnus Olsson (Filmgate)
	+ Folkets Amanda
	+ Nominert i klassen beste norske kinofilm
	+ Nominert i klassen beste produksjonsdesign/scenografi – Jørgen Stangebye Larsen

Referanser
----------

1. ↑  Vegard Unger Ellefsen (2. september 2018). «I denne mannehulen rev Alf ned Oslo plaza». *NRK Vestfold*. Besøkt 13. desember 2018.
2. ↑  Frank Johnsen (1. juni 2018). «Kristoffer Joner ble skadet under innspillingen av jordskjelvfilm». *Bergens Tidende*. Besøkt 18. april 2019.
3. ↑  Anniken Aronsen (19. august 2018). «Filmet ti dager i heissjakt 20 meter over bakken: – Jeg var redd». *VG*. Besøkt 18. april 2019.
4. ↑  Tor Martin Bøe (19. august 2018). «Filmanmeldelse «Skjelvet»: Rystende og vakker». *VG*. Besøkt 18. april 2019.
5. ↑  Hanne Marie Nord (19. august 2018). «Rystende suksessoppskrift». *Bergens Tidende*. Besøkt 18. april 2019.
6. ↑  Knut-Eirik Lindblad (3. september 2018). ««Skjelvet» knuste «Bølgen»». *Dagbladet*. Arkivert fra originalen 4. september 2018. Besøkt 18. april 2019.
7. 1 2  «Prisdryss for norske kinofilmer under Amandaprisen». *nettavisen.no*. 17. august 2019. Besøkt 13. oktober 2019.
8. 1 2  ««Blindsone» tildelt fem Kanonpriser». *rushprint.no*. 7. mars 2019. Besøkt 4. april 2021.
9. ↑  «Her er de nominerte til Kanonprisen 2019 – Blindsone og Skjelvet leder an». *montages.no*. 9. februar 2019. Besøkt 4. april 2021.
10. ↑  «Kan vinne halvparten av årets Amandapriser». *tv2.no*. 19. juni 2019. Besøkt 4. april 2021.

Eksterne lenker
---------------

* (en) Offisielt nettsted Rediger på Wikidata
* (en) *Skjelvet* på Internet Movie Database Rediger på Wikidata

* (no) *Skjelvet* i Nasjonalbibliotekets filmografi Rediger på Wikidata

* (no) *Skjelvet* hos Filmweb Rediger på Wikidata

* (no) *Skjelvet* hos Filmfront Rediger på Wikidata

* (sv) *Skjelvet* i Svensk Filmdatabas Rediger på Wikidata

* (en) *Skjelvet* på AllMovie Rediger på Wikidata

* (fr) *Skjelvet* på Allociné Rediger på Wikidata

* (nl) *Skjelvet* på MovieMeter Rediger på Wikidata

* (en) *Skjelvet* på Rotten Tomatoes Rediger på Wikidata

* (en) *Skjelvet* på Metacritic Rediger på Wikidata
* (no) *Skjelvet* hos Filmweb (arkivert)
* *Skjelvet* hos Barnevakten